20. ΝΟΜΟΘΕΤ. ΔΙΑΤΑΓΜΑ υπ’ αριθ. 2490 της 31/31 Ιουλ. 1953 Περί τροποποιήσεως και συμπληρώσεως της περί Αυτονόμου Σταφιδικού Οργανισμού και περί Κορινθιακής σταφίδος Νομοθεσίας. Άρθρ.1.-Ο Νόμος 2221 «περί ρυθμίσεως της εξαγωγής Κορινθιακής σταφίδος εις το Εξωτερικόν» και η βάσει του Νόμου τούτου συσταθείσα Ένωσις Σταφιδεργοστασιαρχών Κορινθιακής Σταφίδος καταργείται από της 1ης Σεπτ. 1953. Οιαδήποτε εκ της καταργήσεως της Ενώσεως Σταφιδεργοστασιαρχών Κορινθιακής Σταφίδος προκύπτουσα διαφορά μεταξύ των μελών ταύτης ή μεταξύ αυτής και του Α.Σ.Ο. ρυθμίζεται και επιλύεται δι’ αποφάσεως του Υπουργού του Εμπορίου. Οι Νόμοι 2476/1940, 2511/40 και 2247/40 καταργούνται εις ό,τι αφορά την Κορινθιακήν σταφίδα. Άρθρ.2-18.(Περιελήφθησαν εις την κωδικοποίησιν του κατωτέρω Β.Δ/τος 26 Σεπτ./30 Νοεμ. 1955). Άρθρ.19.-Δια Β.Δ/τος εφ’ άπαξ εκδιδομένου προτάσει του Υπουργού Εμπορίου εντός 6 μηνών το βραδύτερον από της δημοσιεύσεως του παρόντος, θέλουσι κωδικοποιηθή αι διατάξεις του παρόντος Ν.Δ/τος και αι εν ισχύϊ τοιαύται άλλων Νόμων αφορώσαι τον Α.Σ.Ο. και εν γένει την Κορινθιακήν σταφίδα, μεταβαλλομένης της σειράς και του αριθμού των άρθρων, παραγράφων και τίτλων των Νόμων τούτων και των σχετικών προς ταύτα παραπομπών και δημοσιευθή αύθις εις ενιαίον κείμενον Νόμου με τίτλον «περί προστασίας της Κορινθιακής σταφίδος και περί Α.Σ.Ο.» υπό τον αυτόν αριθμόν του παρόντος Ν.Δ/τος. Άρθρ.20.-Αρμοδία Υπηρεσία δια την εισήγησιν προς τον Υπουργόν Εμπορίου των ζητημάτων των αφορώντων την Κορινθιακήν σταφίδα γενικώς είναι η Διεύθυνσις Εξαγωγών του Υπουργείου Εμπορίου. Άρθρ.21.-Δια κοινών αποφάσεων των Υπουργών Οικονομικών, Εμπορίου και Γεωργίας δημοσιευομένων εις την Εφημερίδα της Κυβερνήσεως δύνανται να ορίζωνται και έτεροι λιμένες εξαγωγής της Κορινθιακής σταφίδος, πλην των ήδη καθωρισμένων. Άρθρ.22.-Δια κοινών αποφάσεων των Υπουργών Οικονομικών, Εμπορίου και Γεωργίας δύνανται να καθορίζωνται περιφέρειαι εις ας δεν θα επιτρέπηται η εκ χλωράς σταφίδος παρασκευή οίνου προς εσωτερικήν κατανάλωσιν ή εξαγωγήν εις το Εξωτερικόν. Άρθρ.23.-(Μεταβατικαί Διατάξεις). Η ισχύς του παρόντος Ν.Δ/τος άρχεται από της δημοσιεύσεώς του δια της Εφημερίδος της Κυβερνήσεως. 